Universis presentes licteras inspecturis Bertrandus, divina permissione Nivernensis Episcopus, salutem in eo qui est omnium vera salus. Noveritis quod, cum venerabiles et discreti viri dilecti nostri Decanus et Capitulum Senonenses a nobis petant seu petantur unam capam sericeam de choro honestam, secundum decenciam status nostri, eisdem et eorum Ecclesie debitam racione et causa provisionis nobis facte de ecclesia seu Episcopatu Nivernensi, seu ingressus nostri novi ad (F° 64) nostram ecclesiam Nivernensem: Nos volentes bonam fidem agnoscere et eisdem pro viribus complacere, dictam capam bonam et sufficientem, juxta decenciam status nostri, infra proximo instans festum Nativitatis beati Johannis Baptiste eisdem decano et capitulo reddere promictimus bona fide, ad quemcumque statum nos contigerit devenire, omni exceptione et excusatione postposita et rejecta, necnon et Ecclesiam Senonensem, ut citius poterimus, bono modo visitare, obligantesque quo ad hec nos, heredes nostros et omnia bona nostra, ubicumque existant quo ad hec venerabilibus supradictis. In cujus rei testimonium sigillum nostrum licteris presentibus duximus apponendum. Datum apud Premeriacum, castrum nostrum, die martis in festo Epiphanie Domini, Anno eiusdem millesimo CCC° quadragesimo tercio.